CELEX: 62017CN0479
Language: el
Date: 2017-08-08 00:00:00
Title: Υπόθεση C-479/17 P: Αναίρεση που άσκησε στις 8 Αυγούστου 2017 η Guardian Europe Sàrl κατά της αποφάσεως που εξέδωσε το Γενικό Δικαστήριο (τρίτο πενταμελές τμήμα) στις 7 Ιουνίου 2017 στην υπόθεση T-673/15, Guardian Europe κατά Ευρωπαϊκής Ένωσης

30.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 369/4
            
         Αναίρεση που άσκησε στις 8 Αυγούστου 2017 η Guardian Europe Sàrl κατά της αποφάσεως που εξέδωσε το Γενικό Δικαστήριο (τρίτο πενταμελές τμήμα) στις 7 Ιουνίου 2017 στην υπόθεση T-673/15, Guardian Europe κατά Ευρωπαϊκής Ένωσης
   (Υπόθεση C-479/17 P)
   (2017/C 369/05)
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Guardian Europe Sàrl (εκπρόσωποι: C. O’Daly, solicitor, και F. Louis, avocat)
   
      Έτεροι διάδικοι: Ευρωπαϊκή Ένωση, εκπροσωπούμενη από (1) το Δικαστήριο της Ευρωπαϊκής Ένωσης και (2) την Ευρωπαϊκή Επιτροπή
   
      Αιτήματα
   
   Η αναιρεσείουσα ζητεί από το Δικαστήριο:
   
               1)
            
            
               να αναιρέσει την αναιρεσιβαλλόμενη απόφαση κατά το μέρος που στο σημείο 3 του διατακτικού της απορρίφθηκε εν μέρει το αίτημα της Guardian Europe για την επιδίκαση αποζημιώσεως κατά τα άρθρα 268 και 340, δεύτερο εδάφιο, ΣΛΕΕ.
            
         
               2)
            
            
               να κρίνει ότι δύναται να αποφανθεί επί του βασίμου του αιτήματος επιδικάσεως αποζημιώσεως και κατά συνέπεια:
               
                           α)
                        
                        
                           να υποχρεώσει την Ευρωπαϊκή Ένωση, εκπροσωπούμενη από το Δικαστήριο της Ευρωπαϊκής Ένωσης, να καταβάλει στην Guardian Europe αποζημίωση για τη ζημία που προκλήθηκε λόγω της υπερβάσεως ενός εύλογου χρόνου διάρκειας της δίκης ενώπιον του Γενικού Δικαστηρίου, σύμφωνα με το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης και το άρθρο 6, παράγραφος 1, της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών, και συγκεκριμένα για τα ακόλουθα ποσά: i) για κόστος απώλειας ευκαιρίας/διαφυγόν κέρδος ποσό 1 388 000 ευρώ, ii) για πρόσθετα έξοδα εγγυήσεως ποσό 143 675,78 ευρώ και iii) για χρηματική ικανοποίηση λόγω ηθικής βλάβης κατάλληλο ποσοστό επί του προστίμου που επιβλήθηκε στην Guardian Europe με την επίμαχη απόφαση.
                        
                     
                           β)
                        
                        
                           να υποχρεώσει την Ευρωπαϊκή Ένωση, εκπροσωπούμενη από την Ευρωπαϊκή Επιτροπή και από το Δικαστήριο της Ευρωπαϊκής Ένωσης, να καταβάλει στην Guardian Europe αποζημίωση για τις ζημίες που προκλήθηκαν λόγω της παραβιάσεως, εκ μέρους της Επιτροπής και του Γενικού Δικαστηρίου, της αρχής της ίσης μεταχειρίσεως, και συγκεκριμένα για τα ακόλουθα ποσά: α) για κόστος απώλειας ευκαιρίας/διαφυγόν κέρδος ποσό 7 712 000 ευρώ και β) για χρηματική ικανοποίηση λόγω ηθικής βλάβης κατάλληλο ποσοστό επί του προστίμου που επιβλήθηκε στην Guardian Europe με την επίμαχη απόφαση.
                        
                     
                           γ)
                        
                        
                           να επιδικάσει αντισταθμιστικούς τόκους επί των ποσών που ζητούνται ανωτέρω υπό τα στοιχεία α' (υπολογιζόμενους με αφετηρία τις 27 Ιουλίου 2010 και μέχρι την ημερομηνία δημοσιεύσεως της αποφάσεως του Δικαστηρίου επί της παρούσας αιτήσεως αναιρέσεως) και β' (υπολογιζόμενους με αφετηρία τις 19 Νοεμβρίου 2010 και μέχρι την ημερομηνία δημοσιεύσεως της αποφάσεως του Δικαστηρίου επί της παρούσας αιτήσεως αναιρέσεως), βάσει του ετήσιου ποσοστού πληθωρισμού που η Eurostat έχει καθορίσει για το συγκεκριμένο χρονικό διάστημα στο κράτος μέλος (Λουξεμβούργο) όπου εδρεύει η Guardian Europe·
                        
                     
                           δ)
                        
                        
                           να επιδικάσει τόκους υπερημερίας επί των ποσών που ζητούνται υπό τα στοιχεία α' και β', υπολογιζόμενους με αφετηρία την ημερομηνία δημοσιεύσεως της αποφάσεως του Δικαστηρίου επί της παρούσας αιτήσεως αναιρέσεως και μέχρι ολοσχερούς εξοφλήσεως, βάσει του επιτοκίου που η Ευρωπαϊκή Κεντρική Τράπεζα (ΕΚΤ) έχει καθορίσει για τις κύριες πράξεις αναχρηματοδοτήσεως, πλέον δύο ποσοστιαίων μονάδων·
                        
                     
         
               3)
            
            
               εφόσον χρειάζεται, επικουρικώς σε σχέση με κάθε ένα από τα ποσά που ζητούνται με το σημείο 2, στοιχεία α' έως δ', να αναπέμψει την υπόθεση στο Γενικό Δικαστήριο για να αποφανθεί επί του βασίμου της αγωγής· και
            
         
               4)
            
            
               να καταδικάσει τους αναιρεσίβλητους στα δικαστικά έξοδα της αναιρεσείουσας όσον αφορά την παρούσα αίτηση αναιρέσεως και όσον αφορά τη δίκη ενώπιον του Γενικού Δικαστηρίου.
            
         
      Λόγοι αναιρέσεως και κύρια επιχειρήματα
   
   
               1)
            
            
               Στην απόφασή του, το Γενικό Δικαστήριο παρέβη τα άρθρα 268 και 340, δεύτερο εδάφιο, ΣΛΕΕ και δεν εφάρμοσε την έννοια της «επιχειρήσεως» κατά το δίκαιο της Ένωσης όταν συνήγαγε ότι δεν υπήρξε διαφυγόν κέρδος για την Guardian Europe λόγω της υπερβάσεως, από το Γενικό Δικαστήριο, ενός εύλογου χρόνου διάρκειας της δίκης στην υπόθεση T-82/08, Guardian Industries Corp. και Guardian Europe Sàrl κατά Επιτροπής.
            
         
               2)
            
            
               Στην απόφασή του, το Γενικό Δικαστήριο παρέβη τα άρθρα 268 και 340, δεύτερο εδάφιο, ΣΛΕΕ, δεν εφάρμοσε την έννοια της «επιχειρήσεως» κατά το δίκαιο της Ένωσης και κατέληξε σε ουσιωδώς εσφαλμένα συμπεράσματα, όπως προκύπτει από τα έγγραφα που υποβλήθηκαν ενώπιόν του, καθόσον έκρινε ότι η Guardian Europe υπέστη μόνο το 82 % των ζημιών που αφορούν τα έξοδα εγγυήσεως που ήσαν πληρωτέα κατά τη διάρκεια της περιόδου που είναι το χρονικό διάστημα κατά το οποίο το Γενικό Δικαστήριο υπερέβη έναν εύλογο χρόνο διάρκειας της δίκης στην υπόθεση T-82/08, Guardian Industries Corp. και Guardian Europe Sàrl κατά Επιτροπής.
            
         
               3)
            
            
               Στην απόφασή του, ο Γενικό Δικαστήριο παρέβη τα άρθρα 268 και 340, δεύτερο εδάφιο, ΣΛΕΕ καθόσον συνήγαγε ότι η Guardian Europe δεν υπέστη μη υλική ζημία λόγω της υπερβάσεως, από το Γενικό Δικαστήριο, ενός εύλογου χρόνου διάρκειας της δίκης στην υπόθεση T-82/08, Guardian Industries Corp. και Guardian Europe Sàrl κατά Επιτροπής.
            
         
               4)
            
            
               Στην απόφασή του, το Γενικό Δικαστήριο παρέβη τα άρθρα 268 και 340, δεύτερο εδάφιο, ΣΛΕΕ και δεν εφάρμοσε την έννοια της «επιχειρήσεως» κατά το δίκαιο της Ένωσης όταν έκρινε ότι δεν υπήρξε διαφυγόν κέρδος για την Guardian Europe λόγω της παραβιάσεως της αρχής της ίσης μεταχειρίσεως στην απόφαση της Επιτροπής υπό τα στοιχεία C(2007) 5791 τελικό (1) — Επίπεδο γυαλί και στην απόφαση του Γενικού Δικαστηρίου στην υπόθεση T-82/08, Guardian Industries Corp. και Guardian Europe Sàrl κατά Επιτροπής.
            
         
               5)
            
            
               Στην απόφασή του, το Γενικό Δικαστήριο παρέβη τα άρθρα 268 και 340, δεύτερο εδάφιο, ΣΛΕΕ καθόσον έκρινε ότι η Guardian Europe δεν υπέστη μη υλική ζημία λόγω της παραβιάσεως της αρχής της ίσης μεταχειρίσεως στην απόφαση της Επιτροπής υπό τα στοιχεία C(2007) 5791 τελικό — Επίπεδο γυαλί και στην απόφαση του Γενικού Δικαστηρίου στην υπόθεση T-82/08, Guardian Industries Corp. και Guardian Europe Sàrl κατά Επιτροπής, και
            
         
               6)
            
            
               Στην απόφασή του, το Γενικό Δικαστήριο παρέβη τα άρθρα 268 και 340, δεύτερο εδάφιο, ΣΛΕΕ καθόσον έκρινε ότι ευθύνη για ζημίες από παραβίαση του δικαίου της Ένωσης δύναται να στοιχειοθετηθεί μόνο από απόφαση δικαστηρίου του οποίου οι αποφάσεις δεν υπόκεινται σε ένδικα μέσα και συνεπώς όχι από απόφαση του Γενικού Δικαστηρίου.
            
         
      (1)  Απόφαση της Επιτροπής υπό τα στοιχεία C(2007) 5791 τελικό, της 28ης Νοεμβρίου 2007, σχετικά με διαδικασία εφαρμογής του άρθρου 81 [ΕΚ] και του άρθρου 53 της Συμφωνίας ΕΟΧ (υπόθεση COMP/39165 — Επίπεδο γυαλί).